তাজমহল কি আদৌ কোনও সমাধি? নাকি এটি একটি শিব মন্দির যা রাজপুত রাজা মান সিংহ শাহজাহানকে উপহার হিসেবে দেন? এমনই প্রশ্নের জবাব দিতে হবে কেন্দ্রীয় সরকারকে। সংস্কৃতি মন্ত্রককে নির্দেশ দিয়েছে কেন্দ্রীয় তথ্য কমিশন।
তাজমহলকে গোটা পৃথিবী চেনে প্রেমের প্রতীক হিসেবে। স্ত্রী মমতাজের স্মৃতিতে এমনই সমাধি বানিয়েছিলেন শাহজাহান যে তা বিশ্বের অন্যতম আশ্চর্য সৌধের স্বীকৃতি পায়। কিন্তু সেই সৌধ আসলে শিব মন্দির বলে বিভিন্ন সময়ে দাবি ওঠে। হিন্দু ঐতিহাসিক হিসেবে খ্যাত লেখক পি এন ওক ‘তাজমহল : দ্য ট্রু স্টোরি’ নামের বিতর্কিত বইয়ে দাবি করেন ওই সৌধ আদৌ শাহজাহান স্ত্রীর স্মৃতিতে তৈরি করেননি। ওটি রাজপুত রাজা মান সিংহ উপহার হিসেবে দিয়েছিলেন। এ নিয়ে কোনও প্রমাণ না মিললেও অনেক বিতর্ক হয়েছে। অনেক মামলাও হয়েছে আদালতে। এ বার এই ইস্যুতে কেন্দ্রীয় সরকারের অবস্থান জানতে চাইল কেন্দ্রীয় তথ্য কমিশন। দ্রুত স্পষ্ট অবস্থান জানাতে বলা হয়েছে সংস্কৃতি মন্ত্রককে।
সম্প্রতি বিকেএসআর আয়ানগর নামে জনৈক ব্যক্তি ভারতীয় পুরাতত্ত্ব বিভাগ (এএসআই)-এর কাছে তথ্য জানার অধিকার আইনে তাজমহলের প্রকৃত পরিচয় জানতে চায়। সত্যিই কি ওই সৌধের নাম তাজমহল, নাকি তেজো মহালয়া? আদৌ কি ওই সৌধ কোনও সমাধি নাকি হিন্দু মন্দির? 

এই বিষয়ে অন্যান্য খবর

তাজমহলে কুনজরের কালো ছায়া, নড়ে চড়ে বসল প্রশাসন
স্ত্রী’কে তাজমহল উপহার! প্রেমের এই উপাখ্যান স্বয়ং শাহজাহানকেও হার মানাবে...


এই প্রশ্নের প্রেক্ষিতেই কেন্দ্রীয় তথ্য কমিশনার শ্রীধর আচারিয়ালু কেন্দ্রের অবস্থান জানতে চেয়েছে। ১৭ শতকে নির্মিত এই সৌধের বিস্তারিত তথ্যও জানতে চাওয়া হয়েছে। নির্মাণ শিল্পের বিস্তারিত বিবরণ চাইলেও বন্ধ থাকা ঘরগুলি খোলা হবে না বলে জানিয়েছে কমিশন। 
এই সংক্রান্ত যত মামলা হয়েছে তার হলফনামা, তাজমহল সংক্রান্ত যাবতীয় রিপোর্ট এবং সেখানে পুরাতত্ত্ব বিভাগ কোনও খনন কার্য চালিয়েছে কি না তাও জানতে চেয়েছে কমিশন। বলা হয়েছে পুরাতত্ব বিভাগের হাতে থাকা যাবতীয় নথি ও তথ্য কমিশনে জমা দিতে হবে।